7 A le rona re ka iphitlhela re le mo maemong a a tshwanang gompieno? Ee, go a kgonega. Fela jaaka Paulo, fa re ne re simolola go itse Jehofa, re ne ra tlogela dilo tse di neng di ka dira gore re tlotlomadiwe ke lefatshe la ga Satane. (Bala Bafilipi 3:7, 8.) Gongwe o tlogetse dilo tse di jaaka go nna le thutego e e kwa godimo kgotsa o ganne maemo a a kwa godimo kwa tirong kgotsa o tlogetse tshono ya go dira madi a a oketsegileng mo go tsa kgwebo. Gongwe re na le bokgoni jwa go opela kgotsa jwa go tshameka motshameko mongwe o o rileng mme seo se ne se ka dira gore re tume le gore re nne le madi a mantsi, mme gone, ga re a ka ra dira dilo tseo. (Baheb. 11:24-27) Go tla bo go se botlhale gore re lebe ditshwetso tse di molemo tse re di dirileng e le diphoso! Go akanya jalo go ka dira gore re boele kwa dilong tse re neng re dirile tshwetso ya gore ke dilo “tse di bokoa le tsa lehumanyana” tsa lefatshe leno. *